**Lp. Ulvar Kaubi**

**Riigimetsa Majandamise Keskus**

[Ulvar.kaubi@rmk.ee](mailto:Ulvar.kaubi@rmk.ee)

08. märtsil 2023. a

**Lignator Logistika OÜ taotlus kestvuslepingu sõlmimiseks**

1. **Asjaolud**
   1. Riigimetsa Majandamise Keskus (edaspidi: **RMK**) alustas 31.10.2022 läbirääkimiste pidamisega kasvava metsa raieõiguse ja metsamaterjali müügiks kokkuleppehinnaga viieaastase kestvuslepingu alusel. Läbirääkimiste objektiks oli RMK majandatavast riigimetsast ajavahemikul jaanuar 2023 kuni detsember 2027 raiutavad metsamaterjali sortimendid lähtuvalt RMK puiduturustusstrateegiast.
   2. Lignator Logistika OÜ (edaspidi: **Lignator**) osales RMK korraldatud läbirääkimistel ning tema pakkumus tunnistati 15.12.2022 protokolliga nr 3-3.4/19 edukaks.
   3. Edukate pakkumuste protokolli avaldamisega samal päeval, s.o pärast läbirääkimiste lõppemist, edastas RMK Lignatorile kirja nr 3-3.1/2022/6921, milles teatas, et RMK juhatus on 13.12.2022 otsustega kinnitanud uue puiduturustusstrateegia ja juhendi. Üheks olulisemaks uuenduseks on strateegia punktides 3.3.2, 3.4.2 ja 3.5.2 kehtestatud kvalifitseerimise tingimused, mille kohaselt kvalifitseeruvad üksnes pakkujad, kes tõendavad, et teostavad materjali ümbertöötlemist Eestis. Ümbertöötlemise tingimusele vastavuse tõendamiseks kohaldatakse üheaastast kohanemisaega ning kvalifitseerimise tingimus rakendub kõigi pakkujate suhtes alates 2024. aastast. RMK palus 15.12.2022 kirjas arvesse võtta, et juhul, kui Eestis ümbertöötlemist ei tõendata, kehtib sõlmitav kestvusleping kuni 2023. aasta lõpuni.
   4. 18.12.2022 esitas Lignator RMK-le protesti selle vastu, et RMK muutis pärast läbirääkimiste pidamist ja pakkumuste esitamist ning edukate pakkujate kinnitamist lepingupartnerile esitatavaid nõudeid. Konkursil osalejatel oli õigustatud ootus lepingute sõlmimiseks läbirääkimiste korraldamise teate avalikustamise ja läbirääkimiste ajal kehtinud tingimustel. Lignator teatas, et kui RMK keeldub läbirääkimiste ajal kehtinud tingimustel kestvuslepingut sõlmimast, loobub Lignator esitatud pakkumusest, kuna ei ole huvitatud üheaastase lepingu sõlmimisest. Samas teatas Lignator, et kui 2023. aasta alguses sõlmitavate kestvuslepingute kestel peaksid taastuma seni pakkujatele kehtinud kvalifitseerimistingimused, mis näiteks ei eelda, et ettevõtja peaks Eestis puitu ümber töötlema, on Lignator endiselt huvitatud pikema kui üheaastase kestvuslepingu  sõlmimisest RMK-ga.
   5. RMK esindaja Ulvar Kaubi vastas 22.12.2022 e-kirjas, et RMK-l ei ole võimalik vastu võtta  Lignator Logistika OÜ taotlust sõlmida uus kestvusleping viieks aastaks, kui alates 01.01.2024 Lignator Logistika OÜ ei vasta kvalifitseerimise tingimusele. Kirjast oli aru saada, et Lignatoriga oleks seega olnud võimalik sõlmida vaid ühe aasta pikkune leping, sest 22.12.2022 seisuga ei olnud Lignatoril võimalik kinnitada ega tõendada, et ta vastab alates 2024. a uutele, vaid 7 päeva varem teatavaks saanud kvalifitseerimistingimustele.
   6. Lignatorile teadaolevalt sõlmiti oma pakkumistest mitte loobunud osalejatega aga siiski mitte ühe, vaid viie aasta pikkused kestvuslepingud tingimusega, et pakkujad peavad tõendama alates 2024. a materjali ümbertöötamist Eestis.
   7. Tänaseks selgunud asjaolude valguses soovib Lignator siiski RMK-ga kestvuslepingu sõlmida ning esitab taotluse **RMK-ga viieaastase kestvuslepingu sõlmimiseks teiste pakkujatega võrdsetel tingimustel, arvestades Lignatori poolt esitatud pakkumist**. Lignator on nõus, et lepingus on võrdselt teiste pakkujatega sees alates 2024. a uutele kvalifitseerimistingimustele vastavuse tõendamise tingimus, kuniks vastavat sätet ei ole õigusvaidluste tulemusena või muul põhjusel õigusvastaseks tunnistatud või selle kohaldamist lõpetatud. Puidu tarnetega soovime alustada alates järgmisest tarneperioodist, st alates 01.06.2023.
2. **Taotluse põhjendused** 
   1. Pärast pakkumuste edukaks tunnistamist toimunud muudatused kvalifitseerimistingimustes ja lepingu võimalikus kehtivusajas ning info kommunikeerimine pakkujatele oli segadust tekitav ja ebaselge.

* 1. 13.12.2022 kinnitatud RMK juhend metsamaterjali müügiks kestvuslepingute alusel seab punktis 1.1 eesmärgiks tagada, et metsamaterjali müük kestvuslepingute alusel oleks pakkujate jaoks läbinähtav ja kontrollitav ning tingimused võrdsed ja ettenähtavad. Seda põhimõtet on rikutud, kuna pakkujatele ei olnud sõlmitavate lepingute tingimused pärast pakkumuste esitamist toimunud kvalifitseerimistingimuste muutumist enam selged ega ettenähtavad. Rikuti põhiseaduse § 10-st tulenevat õiguskindluse põhimõtet ja pakkujate õiguspärast ootust sõlmida viieks aastaks kestvuslepingud läbiräägitud tingimustel. Haldusmenetlustes on kohalduv HMS § 5 lg 5, mille kohaselt kohaldatakse juhul, kui haldusmenetlust reguleerivad õigusnormid muutuvad menetluse ajal, menetluse alguses kehtinud õigusnorme. Seega on oluline juba väljakuulutatud konkurss viia lõpuni ning sõlmida lepingud konkursi väljakuulutamise hetkel kehtinud korda järgides.
  2. Lignatorile ei olnud üheselt arusaadav, kas pakkujatega sõlmitakse viie aasta asemel lepingud esialgu üheks aastaks ning mis hetkeks peavad pakkujad tõendama uutele kvalifitseerimistingimustele vastavust. Kuna pakkumuse koostamisel olid pakkujad arvestanud viieaastase kestvuslepingu perioodiga ning vastavalt sellele koostanud hinnakalkulatsioonid ja planeerinud äritegevuse, tekitasid järsud olulised muutused ebaselge olukorra, mistõttu Lignator ennatlikult oma pakkumisest loobus.
  3. Tänaseks on selgunud, et teiste pakkujatega sõlmiti siiski viie aasta pikkused lepingud ning mitmed pakkujad on vaidlustanud RMK tegevuse uute kvalifitseerimistingimuste kohaldamise osas. Kui lepingute täitmise kestel peaks selguma, et uutele kvalifitseerumistingimustele vastavuse tõendamist lükatakse veelgi edasi või nende kohaldamine 2023. a jaanuaris sõlmitud kestvuslepingutele tühistatakse, on Lignator teiste pakkujatega võrreldes ebavõrdses olukorras, kuna loobus pakkumusest RMK 15.12.2022 ja 22.12.2022 kirjades avaldatud ebaselget infot arvestades ega saaks enam osaleda lepingu täitmisel.
  4. Lisaks on RMK esindaja Urmas Treiel pärast Lignatori loobumist indikeerinud, et saame kestvuslepingu sõlmida ka hilinemisega.
  5. Lignatoril on kaalumisel ka ideed Eestis ümbertöötlemise kohta.

Lugupidamisega

*/allkirjastatud digitaalselt/*

Rain Helde

Lignator Logistika OÜ